Document ID: /roh_data/filtered/fineweb-2-filterrobots_roh.jsonl.gz/26465

Ils 15 da fanadur 2018 suenter la messa da perdunanza a Dardin annunzia (il plevon) sur Marcel Köhle sia demissiun. El haja emprendì d’enconuscher ina dunna e na veglia betg pli zuppentar questa relaziun. Ils parochians e las parochianas èn schoccads e consternads – nagin n’ha sminà nagut.
Suenter la messa, cura ch’el ha communitgà sia demissiun eri parochians e parochianas che bragivan.
En l’entira Svizra rapporta la pressa dal plevon da Breil ch’ha chattà sia amur. Il celibat, la lescha ch’oblighescha il plevon da viver sulet e betg maridà vegn ina giada dapli crititgada e messa en dumonda. Sora Florentina Camartin da Breil daventa activa e rimna suttascripziuns per ina petiziun che pretenda la liberalisaziun dal celibat.
En la plaiv era il plevon Marcel Köhle (1983), oriund da Domat fitg stimà ed apprezià da giuven e vegl. La glieud era loscha da lur giuven augsegner rumantsch ch’era dapi trais onns lur augsegner.
Suenter sia ordinaziun il 2011 è sur Marcel Köhle durant quatter onns vicari a Witikon/Turitg. Durant occurrenzas da la plaiv emprenda el d’enconuscher sia partenaria. A l’entschatta è il contact mo sporadic, ma cun il temp creschan ils sentiments in per l’auter.
Insaco n'hai jau betg vulì acceptar quests sentiments. Quai na dastga gea betg esser!
Amez quest temp da tensiun vegn la dumonda da la plaiv da Breil. Per Marcel Köhle gist in bun mument da midar plazza, terminar la relaziun cun sia partenaria e cumenzar da nov. Suenter quatter mais s’annunzia la partenaria puspè, la relaziun entschaiva da nov ed uss pir da dretg. La partenaria vegn a star en il Partenz e Marcel Köhle visita ella regularmain.
Stuair zuppar questa relaziun, quai dat in sentiment en il cor, sco sch’i stgarpass.
I suondan grevs temps en il zuppà enfin ch’els decidan ch’el vegnia a demissiunar sco plevon. Els tschentan a sasez in ultimatum: stad 2018. Per la partenaria èsi cler, vegn quest termin betg tegnì en, alura è ella davent.
Ils davos mais èn stads ils pli grevs. Prender cumià pass per pass.
Gist suenter la demissiun sa retira Marcel Köhle da la publicitad. Dumondas per intervistas refusescha el.
Els van ad abitar a Saas en il Partenz e Marcel Köhle entschaiva a studegiar a la Scola auta da pedagogia a Cuira. El vul daventar scolast.
RTR Cuntrasts 17:40